**Ministru kabineta noteikumu projekta „Adopcijas kārtība” sākotnējās ietekmes izvērtējums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2015.gada 9.marta rīkojuma “Par Koncepciju “Par adopcijas un ārpusģimenes aprūpes sistēmu pilnveidošanu”” (turpmāk – Koncepcija) Nr.114 3.punktu jautājumu par papildu valsts budžeta līdzekļu piešķiršanu Labklājības ministrijai (turpmāk – LM) adopcijas un ārpusģimenes aprūpes sistēmu pilnveidošanai izskatīt Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām likumprojekta “Par valsts budžetu 2016.gadam” un likumprojekta “Par vidēja termiņa budžeta ietvaru 2016., 2017. un 2018.gadam” sagatavošanas un izskatīšanas procesā atbilstoši valsts budžeta finansiālajām iespējām. Ņemot vērā, ka papildu valsts budžeta līdzekļi 2016.gadā netika piešķirti, Ministrija atkārtoti virzīja jautājumu par papildu valsts budžeta līdzekļu piešķiršanu 2017.gadā.  Atbilstoši Ministru kabineta 2016.gada 16.augusta sēdes protokollēmuma Nr.40 59.§ 2.punktam atbalstīts priekšlikums Ministrijas jaunajai politikas iniciatīvai „Alternatīvo ģimenes aprūpes formu attīstība” finansējuma piešķiršanai Koncepcijā paredzēto pasākumu īstenošanai 2017.-2019.gadā ik gadu 4 869 889 euro apmērā, no kuriem precēm un pakalpojumiem ir 543 615 euro, t.sk. psiholoģiskā atbalsta nodrošināšanai (psihologa konsultācijas, atbalsta grupas) 473 305 euro un adoptētāju apmācībām 70 310 euro.  Ministru kabineta 2016.gada 16.augusta sēdes Nr.40 protokollēmuma 59.§ par Informatīvo ziņojumu “Par priekšlikumiem valsts budžeta ieņēmumiem un izdevumiem 2017.gadam un ietvaram 2017.–2019.gadam” 46.punts paredz ministrijām līdz 2016.gada 9.septembrim sagatavot un iesniegt Ministru kabinetā budžeta likumprojektu paketē iekļaujamos likumprojektus.  Vienlaikus, lai aktualizētu un pilnveidotu bērna adopcijas procesu, LM piedāvā jaunus Ministru kabineta noteikumus, kas regulētu adopcijas kārtību (turpmāk – noteikumu projekts) Ar šiem noteikumiem tiek aizstāti 2003.gada 11.marta Ministru kabineta noteikumi Nr.111 “Adopcijas kārtība”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Labklājības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2003.gada 11.marta Ministru kabineta noteikumi Nr.111 “Adopcijas kārtība” nav aktualizēti kopš to pieņemšanas 2003.gadā, taču normatīvais regulējums bērnu un ģimenes politikas jomā kopš 2003.gada ir attīstījies, piemēram, ieviests audžuģimeņu institūts, kā arī ir konstatēti trūkumi šo noteikumu piemērošanā. Tā, piemēram, šobrīd noteikumi nenosaka informācijas sniegšanu par adoptējamu bērnu, ja bērns ievietots audžuģimenē vai aizbildnībā (ja aizbildnis piekrīt bērna adopcijai citā ģimenē), kā arī neparedz termiņu informācijas iesniegšanai ministrijā, noteikumos galvenokārt atrunāts bērna adopcijas process no bērnu aprūpes iestādēm, neprecizējot bāriņtiesas funkciju iepazīšanās procesā adoptētājam ar bērnu. Nav noteikti precīzi termiņi, kādos veicamas atsevišķas adopcijas procesā ietilpstošas darbības. Normatīvi nav regulēts ārvalstu kompetento iestāžu adopcijas jomā akreditācijas nosacījumi Latvijā.  Strukturāli noteikumu projektā izveidotas sadaļas, kas precīzi ļauj izsekot adopcijas procesa kārtībai.  Patlaban adopcijas reģistram (uztur LM) tiek sniegta informācija par bāreņiem un bez vecāku gādības palikušiem bērniem, kas ne visos gadījumos ir adoptējams bērns. Bērnu tiesību aizsardzības likuma 1.panta otrā daļa paredz, ka bez vecāku gādības palicis bērns ir bērns, kura vecāki nav zināmi, ir pazuduši vai ilgstošas slimības dēļ nespēj realizēt aizgādību vai kura vecākiem pārtrauktas vai atņemtas aizgādības tiesības. Tādējādi ne reti adopcijas reģistram tiek sniegtas ziņas par bērniem, kuri nav adoptējami. Šādu ziņu iekļaušana adopcijas reģistrā nav pieļaujama. Tādējādi, ja adopcijas reģistram tiks sniegtas ziņas par bērnu, kurš nav iekļaujams adopcijas reģistrā, ziņas par bērnu tiks nosūtītas atpakaļ bērnu aprūpes iestādes vadītājam vai bāriņtiesai.  Ja bērna vecāki nav miruši vai tiesa nav pieņēmusi lēmumu par aizgādības tiesību atņemšanu, tomēr bāriņtiesa ir konstatējusi faktu, ka bērna vecāks atrodas bezvēsts prombūtnē, bērnam ir liegta iespēja nokļūt pastāvīgā ģimenē, ja bāriņtiesa nerisina jautājumu par bērna juridisko statusu. Tādējādi, gadījumos, kad vecāka dzīvesvieta nav zināma (vecāks atrodas bezvēsts prombūtnē, tomēr tiesa nav lēmusi par personas, kas atrodas bezvēsts prombūtnē, miršanas fakta konstatēšanu (atbilstoši Civillikuma 377.pantam tiesa bezvēsts prombūtnē esošu personu var izsludināt 10 gadus pēc bezvēsts prombūtnē esošas personas fakta konstatēšanas)), bāriņtiesai, ja ir zināms fakts, ka bērna vecāks atrodas bezvēsts prombūtnē, atbilstoši bērna interesēm jāsniedz prasības pieteikumu tiesā par aizgādības tiesību atņemšanu vecākiem.  Adopcijas reģistram savlaicīgi vai vispār netiek sniegta informācija par adoptējamiem bērniem, kas pēc būtības ir nepieļaujamas situācijas, jo bērns turpina uzturēties ārpusģimenes aprūpē, tomēr bērnam nav iespējams nodrošināt patstāvīgu ģimeni, jo adopcijas reģistra rīcībā nav ziņu par bērnu, kuram nepieciešami adoptētāji.  Nereti, saņemot bērna uzskaites lapu, LM konstatē gadījumus, kad bērnu aprūpes iestāde vai bāriņtiesa nav sniegusi ziņas par adoptējamu bērnu pat gadu un vairāk kopš brīža, kad bērns kļuvis adoptējams, tādējādi absolūti pārkāpjot bērna intereses un tiesības uz pastāvīgu ģimeni. Arī Valsts bērnu tiesību aizsardzības inspekcija, veicot pārbaudes bērnu aprūpes iestādēs, ir konstatējusi gadījumus, kad adoptējama bērna uzskaites lapa ilgstoši, pēc tam kad bērns kļuvis adoptējams, nav iesniegta.  Kopš 2003.gada, kad tika izstrādāti noteikumi, ir palielinājies adoptētāju skaits - 2003.gadā – 27 adoptētāji, 2015.gadā – 149 adoptētāji, līdz ar to pieaudzis to cilvēku skaits, kas izsaka vēlmi sniegt atbalstu adoptējama bērna uzņemšanai. Tomēr LM konstatējusi gadījumus, kad par adoptētāju kļūst personas, kuras emocionāli nav nobriedušas adopcijas faktam vai kuru mērķis nav sniegt atbalstu ārpusģimenes aprūpē esošam bērnam.  Tā, piemēram, 2009.gadā adopcijas reģistrā iekļautas ziņas par 106 Latvijas adoptētājiem, no kuriem 4 gadījumos izbeigta pirmsadopcijas aprūpe (4%), kopumā 25 adoptētāju ģimenes (24%) adopcijas procesu neturpināja (atcelti bāriņtiesas lēmumi, ar bāriņtiesas lēmumu izbeigta pirmsadopcijas aprūpe un uzraudzība, adoptētāji personīgu apsvērumu dēļ atteikušies turpināt adopcijas procesu, tai skaitā, kā iemeslu minot, psiholoģisko nesagatavotību adopcijai). 2010.gadā no 110 adoptētāju ģimenēm 5 gadījumos (5%) izbeigta pirmsadopcijas aprūpe, kopumā adopcijas procesu neturpināja 18 ģimenes (16%). 2011.gadā no 106 adoptētājiem pirmsadopcijas aprūpe izbeigta 4 gadījumos (4%), kopumā adopcijas procesu neturpināja 17 ģimenes (16%). 2012.gadā no 121 adoptētāju ģimenes, pirmsadopcijas aprūpe izbeigta 2 gadījumos (2%), kopumā adopcijas procesu neturpināja 15 ģimenes (12%). 2013.gadā no 128 adoptētāju ģimenēm, pirmsadopcijas aprūpe izbeigta 9 gadījumos (7%), kopumā adopcijas procesu izbeigušas 19 ģimenes (14,5%). 2014.gadā no 114 adoptētāju ģimenēm, pirmsadocpijas aprūpe izbeigta 2 gadījumos (1.5%), kopumā adopcijas procesu neturpina 31 ģimene (27%). 2015.gadā no 149 adoptētāju ģimenēm, pirmsadocpijas aprūpe izbeigta 4 gadījumos (2,5%), kopumā adopcijas procesu neturpina 24 ģimenes (16%). 2016.gadā no 141 adoptētāju ģimenes, pirmsadopcijas aprūpe izbeigta 10 gadījumos (7%), kopumā adopcijas procesu neturpina 30 ģimenes (21%).  Jāpiebilst, ka precīzus datus par 2017.gadu patlaban nav iespējams sniegt, jo no 110 adoptētājiem, kas iekļauti adopcijas reģistrā 2017.gadā, informāciju par adoptējamo bērnu turpina gaidīt 76 ģimenes (69%), kas nozīmē, ka šīm adoptētāju ģimenēm pirmsadopcijas aprūpē vēl nav nodots adoptējamais bērns.  Bāriņtiesas speciālistiem, veicot adoptētāja izvērtēšanu, galvenokārt jāņem vērā bērna, kurš nonāks adoptētāja ģimenē, intereses, tādējādi ir svarīgi izvērtēt kāda skaita, vecuma un dzimuma bērniem adoptētājs būtu piemērots. Atsevišķos gadījumos LM ir konstatējusi gadījumus, kad bāriņtiesa nolemj personu (laulātos) atzīt par piemērotiem adoptētāja statusam, nenorādot adoptējamo bērnu skaitu, vecumu un dzimumu. LM ir konstatējusi, ka lielākajā daļā šādu gadījumu, adoptētāji paši izsaka vēlmi adoptēt konkrēta vecuma, skaita un dzimuma bērnus, kādiem bieži vien adoptētāji nav gatavi. Šajos gadījumos adoptētāji bieži vien svārstās par adoptējamā bērna vecumu, nespēj izlemt, kāda vecuma bērnu vēlētos uzņemt savā ģimenē, kas liecina, par iespējams, nepietiekoši veiktu adoptētāja ģimenes izvērtēšanu.  Palielinoties adoptētāju skaitam (2003.gadā – 27 adoptētāji, 2016.gadā – 141, 2017.gadā – 110 adoptētāji), LM konstatējusi, ka, ja adoptētājs izvirza noteiktas prasības adoptējamam bērnam, piemēram, bērns līdz viena gada vecumam, tad gada laikā lielākajā daļā gadījumu, adoptētājs nevar izvēlēties adoptējamo bērnu. Gada laikā ministrija saņem 5-10 adoptējama bērna uzskaites lapas par bērniem līdz viena gada vecumam, savukārt, 2018.gada 1.janvārī ministrijas rīcībā bija ziņas par 16 Latvijas adoptētāju ģimenēm, kuras izteikušas vēlmi adoptēt bērnu līdz viena gada vecumam. Kopumā 2018.gada 1.janvārī ministrijas rīcībā bija ziņas par 102 Latvijas adoptētāju ģimenēm, kuras izteica vēlmi adoptēt bērnu līdz trīs gadu vecumam. Tādējādi, palielinoties adoptētāju skaitam, objektīvi ir mainījušies apstākļi, kādēļ būtu jāpalielina bāriņtiesas lēmuma derīguma termiņš (patlaban 12 mēneši).  Patlaban praksē rodas situācijas, kad adoptētājs ar bāriņtiesas lēmumu ir atzīts par piemērotu adoptētāja statusam, piemēram, vienam vai diviem bērniem. Adoptētājs izvēlas uzsākt pirmsadopcijas aprūpi ar vienu bērnu un uz laiku atsakās saņemt informāciju par otru bērnu. Tādējādi, veidojas situācijas, kad adoptētājs saglabā vietu adopcijas reģistrā (rindā) un kavē pirmsadopcijas aprūpē nodotā bērna adopcijas tālāko procesu, nesniedzot prasības pieteikumu adopcijas apstiprināšanai tiesā.  Ieviešot nosacījumu, ka bāriņtiesas lēmums par adoptētāja atzīšanu ir derīgs vienam adopcijas procesam, adoptētājam jau sākotnēji ir skaidri noteikumi, ka, uzsākot pirmsadopcijas aprūpi, bāriņtiesas lēmums uzskatāms par izmantotu, tādējādi, adoptētājam ir dota iespēja izvēlēties adoptējamo bērnu skaitu un dzimumu, uzsākot bērna adopcijas procesu (jau sākotnēji izvēloties uzsākt adopciju ar vienu vai vairākiem bērniem (ja to ļauj bāriņtiesas lēmums)). Tādējādi tiek izslēgta iespēja “rezervēt” vietu adopcijas reģistrā (rindā) un kavēt bērna, kuram uzsākta pirmsadopcijas aprūpe, adopciju. Tādējādi, ja adoptētāja sākotnējā vēlme ir adoptēt vienu bērnu un otra bērna adopciju realizēt nākotnē, tad adoptētājam, kā arī kompetentajām iestādēm tiek noteikta prasība par jauna adopcijas procesa uzsākšanu.  Praksē LM ir saskārusies ar gadījumiem, kad adoptētājs neilgu laiku pēc pirmā adoptējamā bērna uzņemšanas, vēlas uzsākt otra bērna adopcijas procesu. Tomēr nereti otrā bērna adopcijas process nav veiksmīgs, jo jau adoptētā vai pirmsadopcijas aprūpē esošā bērna iekļaušanai ģimenē nepieciešams ilgāks laika periods, ar kādu adoptētājs nav rēķinājies.  Lai adoptētājs pēc pirmā adopcijas procesa ar bērnu/bērniem izveidotu patiesas bērna un vecāku attiecības, speciālisti bērna iekļaušanai ģimenē (drošības sajūtas radīšanai bērnam, psiholoģiskie apsvērumi, izmaiņas ģimenē ienākot adoptējamam bērnam) kā minimālo laiku prognozē vienu gadu. Tādējādi, nākamo adoptējamo bērnu adoptētājs var uzņemt gadu pēc pirmā bērna/bērnu uzņemšanas ģimenē.  Vienlaikus, ņemot vērā ģimenes izpētei nepieciešamo laiku, kā arī informācijas gaidīšanas laiku adoptētājam par adoptējamiem bērniem, adoptētājs iesniegumu savas dzīvesvietas bāriņtiesā nākamajam adopcijas procesam var iesniegt pirms ir iztecējis termiņš par vienu gadu. Gadījumā, ja adoptētājs tiks atzīts par piemērotu adoptētāja statusam nākamajam adopcijas procesam pirms ir pagājis gads kopš pirmā bērna/bērnu uzņemšanas ģimenē, ministrija adoptētājam sniegs informāciju par adoptējamiem bērniem tikai gadu pēc pirmā bērna uzņemšanas ģimenē.  Izņēmuma gadījumā bērna uzņemšana adoptētāja ģimenē pirms minētā termiņa iztecēšanas pieļaujama, ja tas ir bērna interesēs. Piemēram, adoptētāji adoptējuši vai adoptētāju pirmsadopcijas aprūpē atrodas bērns, kura bioloģiskais brālis/māsa, pusbrālis/pusmāsa kļūst adoptējams. Šajā gadījumā bērna interesēs ir nonākt ģimenē, kura adoptējusi bioloģisko brāli/māsu, tādējādi bērna nokļūšana adoptētāja ģimenē ir bērna interesēs un var tikt neievērots nosacījums par termiņu pēc kāda adoptētājs ģimenē drīkst uzņemt nākamo adoptējamo bērnu.  Gadījumos, kad bērns dzīvo adoptētāja ģimenē (otra laulātā bērna adopcija; audžuvecāks izteicis vēlmi adoptēt savu audžubērnu; aizbildnis izsaka vēlmi adoptēt savu aizbilstamo; viesģimene, kuras aprūpē bērns nodots ne mazāk kā trīs mēnešus) veidojas dažāda bāriņtiesu prakse par nepieciešamību pieņemt atsevišķu lēmumu par bērna nodošanu pirmsadopcijas aprūpē. Tomēr gadījumos, kad bērns atrodas adoptētāja ģimenē un bāriņtiesa ir pieņēmusi atsevišķu lēmumu par bērna nodošanu pirmsadopcijas aprūpē, mākslīgi tiek pagarināts bērna adopcijas process, kas nav bērna, kurš atrodas adoptētāja ģimenē, interesēs.  Vienlaikus, adoptētājam, kura ģimenē jau dzīvo adoptējamais bērns nav izsniedzams LM norīkojums par personīgu iepazīšanos ar bērnu, kas pēc būtības ir birokrātiska procedūra, jo bērns jau dzīvo adoptētāja ģimenē.  Adoptētājs adopcijas reģistrā tiek iekļauts gan pēc bāriņtiesas lēmuma izraksta vai noraksta par adoptētāja atzīšanu saņemšanas LM, gan pēc adoptētāja personīgas pieteikšanās (arī telefoniskas), tādējādi patlaban nav vienotas sistēmas adoptētāja iekļaušanai adopcijas reģistrā. Gadījumos, kad adoptētājs LM telefoniski vai klātienē informējis, ka ir pieņemts bāriņtiesas lēmums par adoptētāja atzīšanu (bāriņtiesas lēmuma izraksts vai noraksts adoptētājam nav izsniegts) ministrija nevar pārliecināties par adoptētāja statusa iegūšanu konkrētajām personām. Šajos gadījumos, kad LM nav saņēmusi bāriņtiesas vēstuli ar informāciju par konkrētās personas atzīšanu par adoptētāju, lēmuma izrakstu vai norakstu, informācija par adoptētāju adopcijas reģistrā nav iekļaujama. Tādējādi, turpmāk tiks noteikts, ka informācija par adoptētāju adopcijas reģistrā nav iekļaujama pēc telefoniskas informācijas saņemšanas no adoptētāja vai bāriņtiesas.  Patlaban adoptētājam atbilde par bērna ņemšanu pirmsadopcijas aprūpē jāsniedz 10 dienu laikā pēc personīgas iepazīšanās ar bērnu, kas nozīmē, ka adoptētājs pēc norīkojuma par personīgu iepazīšanos ar bērnu saņemšanas, ar bērnu var iepazīties nenoteiktā termiņā, kas ir pretēji bērna interesēm. LM ir saskārusies ar gadījumiem, kad adoptētājs kā prioritāti izvirza savas vēlmes un iespējas iepazīties ar bērnu un atsevišķos gadījumos pat mēnesi pēc norīkojuma par personīgu iepazīšanos ar bērnu saņemšanas, nav personīgi iepazinies ar adoptējamo bērnu, tādējādi ignorējot bērna tiesības uz pastāvīgu ģimeni.  Atsevišķos gadījumos LM konstatējusi, ka adoptētājs savu personīgo apsvērumu dēļ, piemēram, paredzēts ceļojums uz ārvalstīm, darbā tuvojas kāds projekts/komandējums, atliek bērna ņemšanu pirmsadopcijas aprūpē pat uz diviem mēnešiem, kas pēc būtības nav pieļaujams, jo bērna interesēs ir pēc iespējas ātrāk nonākt pastāvīgā ģimenē. Tādējādi, nav pieļaujama adoptētāja personīgo interešu izvirzīšana kā prioritāte attiecībā pret adoptējamā bērna interesēm nokļūt ģimenē.  Gadījumos, kad adoptētājam ir izsniegts norīkojums par personīgu iepazīšanos ar adoptējamo bērnu, kurš atrodas audžuģimenē, bāriņtiesai, kura pieņēmusi lēmumu par bērna ievietošanu audžuģimenē, jāizvērtē nepieciešamība, kā bērna juridiskajam pārstāvim, piedalīties bērna un adoptētāja tikšanās reizē. Patlaban veidojas dažāda bāriņtiesu prakse par piedalīšanos bērna un adoptētāja iepazīšanās procesā. Tomēr, lai bērna adopcijas procesu maksimāli pietuvinātu bērna interesēm atbilstošu, gadījumos, ja bērns atrodas audžuģimenē, bāriņtiesai, kura pieņēmusi lēmumu par bērna ievietošanu audžuģimenē, jāizvērtē nepieciešamība piedalīties bērna un adoptētāja tikšanās reizē. Tā, piemēram, bāriņtiesa izvērtē, vai nepieciešams piedalīties tikšanās laikā adoptētājam ar audžuģimenē ievietoto adoptējamo, kurš nav sasniedzis viena gada vecumu. Bāriņtiesa, izvērtējot nepieciešamību piedalīties adoptējamā un adoptētāja tikšanās reizē, ņem vērā konkrētā adoptējamā bērna intereses.  Atsevišķos gadījumos LM ir saņēmusi audžuģimeņu ieteikumus, pirms bērna ņemšanas pirmsadopcijas aprūpē noteikt minimālo bērna un adoptētāja tikšanās reižu skaitu. Patlaban, lielākoties ārvalstu adopcijas gadījumos, ārvalstu adoptētājs bērna pirmsadopcijas aprūpi vēlas uzsākt nekavējoties pēc iepazīšanās ar bērnu (iepazīšanās dienā vai ne vēlāk kā nākamajā dienā pēc personīgas iepazīšanās ar bērnu). Tādējādi, veidojas situācijas, kad bērns ar adoptētāju nav uzsācis emocionālā kontakta veidošanu, bērns, dodoties uz pirmsadopcijas aprūpi, jūtas nedroši, pietiekoši nav iepazinis adoptētāju, kas rada papildus stresu un emocionālu spriedzi bērnam.  Tikai atsevišķos gadījumos adoptētāja dzīvesvietas bāriņtiesa pirms bērna nodošanas pirmsadopcijas aprūpē no bērna juridiskā pārstāvja noskaidro viedokli, vai bērna nodošana konkrētā adoptētāja aprūpē atbilst bērna labākajām interesēm. Pēc būtības nav pieļaujamas situācijas, kad bērns tiktu nodots adoptētāja aprūpē bez bērna juridiskā pārstāvja viedokļa noskaidrošanas, jo visās darbībās, kas skar bērnu, bērna intereses ir prioritāras. Tādējādi, patlaban nenoskaidrojot bērna juridiskā pārstāvja viedokli par bērna nodošanu pirmsadopcijas aprūpē, kā prioritāte tiek izvirzīta adoptētāja griba-vēlme ņemt bērnu savā aprūpē.  LM praksē konstatējusi gadījumus, kad adoptētājs nepamatotu iemeslu dēļ kavē bērna adopcijas tālāko procesu, nesniedzot prasības pieteikumu tiesā adopcijas apstiprināšanai. Atsevišķos gadījumos tie bijuši finansiālie apsvērumi,-adoptētājs pirmsadopcijas aprūpes laikā līdz adopcijas apstiprināšanai tiesā saņem bērna uzturnaudu, ko izmaksā bērnu aprūpes iestāde, vai gadījumos, ja bērns atrodas audžuģimenē, bērna pašvaldība. Kā arī atsevišķos gadījumos tas saistīts ar otra bērna adopcijas procesa uzsākšanu. Tādējādi, lai adoptētājs nezaudētu vietu rindā (lai rindā nav jāstājas no jauna) adoptētājs nenoslēdz pirmā bērna adopciju. Prasības pieteikuma savlaicīga neiesniegšana tiesā adopcijas apstiprināšanai nav labākajās bērna interesēs.  Patlaban normatīvais regulējums bāriņtiesām neparedz apsekojuma reižu skaitu pēc adopcijas apstiprināšanas tiesā. Valsts bērnu tiesību aizsardzības inspekcija bāriņtiesām ir izstrādājusi metodiskos ieteikumus par pēcadopcijas uzraudzību, kuros ieteikts pirmajā gadā pēc adopcijas apstiprināšanas tiesā, ģimeni apsekot četras reizes un otrajā gadā divas reizes. Tomēr konstatēts, ka veidojas dažāda bāriņtiesu prakse par pēcadopcijas uzraudzības biežuma nepieciešamību, jo metodiskajiem ieteikumiem ir rekomendējošs raksturs. Tāpat, bāriņtiesas ministriju ir informējušas, ka patlaban metodiskajos ieteikumos noteiktais apsekojumu skaits ir pārāk liels, daudzos gadījumos adoptētāji apsekojumu laikā bāriņtiesām izsaka neizpratni par apsekojuma biežumu. Tādējādi, uzskatot, ka pēcadopcijas uzraudzība ir ļoti būtiska adopcijas procesa sastāvdaļa, bāriņtiesām nepieciešams noteikt vienotu pēcadopcijas uzraudzības reižu skaitu.  Noteikumu projekta VIII nodaļaAdoptējamā adopcija uz ārvalstīm un ārvalsts kompetentās iestādes darbība Latvijāparedz bērna adopcijas uz ārvalstīm nosacījumus un kompetento iestāžu pienākumus darbībai adopcijas jautājumos Latvijā. Izstrādājot noteikumu projektu LM kā būtisku noteikumu sastāvdaļu paredz ārvalsts kompetento iestāžu adopcijas jautājumos darbības uzsākšanu Latvijā. Kā ārvalstu adopcijas procesa būtisku sastāvdaļu, nepieciešams noteikt ārvalstu kompetento iestāžu adopcijas jomā darbībai Latvijā normatīvo regulējumu, iekļaujot prasību kompetentajām iestādēm vienlaikus ar iesniegumu par darbību Latvijā, iesniegt dokumentu, kas atspoguļo adoptētāja veiktās izmaksas adopcijas lietas sagatavošanai, kā arī plānotos izdevumus, kas saistīti ar ceļošanu un uzturēšanos Latvijā adopcijas procesa laikā. Vienlaikus, iekļaujot prasību kompetentajai iestādei, iesniegt dokumentu, kas apliecina pēcadopcijas ziņojumu par bērna dzīves apstākļiem ģimenē iesniegšanu LM. Tādējādi LM, ņemot vērā sabiedrības dažādos viedokļus par bērna adopciju uz ārvalstīm, varētu sniegt detalizētu informāciju par ārvalsts adoptētāja izmaksām bērna adopcijai no Latvijas.  Kompetentai iestādei paredzēts iesniegt dokumentu, kas apliecina, ka adoptētājs ir apguvis apmācību programmu adoptētājiem, kas atbilst noteikumu projekta 23.7.apakšpunktā minētajai apmācību programmai un pievieno lietai apgūtās mācību programmas saturu; dokumentu, kurā adoptētājs apliecina, ka nodrošinās pēcadopcijas uzraudzības ziņojums iesniegšanu ministrijā. Vienlaikus, ņemot vērā to, ka Latvijas apmācību programma adoptētājam tiek nodrošināta no valsts budžeta līdzekļiem, noteikt, ka šāda apmācību programma ārvalsts adoptētājam netiek nodrošināta no Latvijas valsts budžeta līdzekļiem. Visus izdevumus, kas saistīti ar ārvalsts adoptētāja adopcijas lietas sagatavošanu iesniegšanai Latvijā, kā arī tālāko adopcijas procesu, ja ārvalsts adoptētāja dzīvesvietas valstī adopcijas pakalpojums ir maksas, sedz pats ārvalsts adoptētājs.  Patlaban normatīvais regulējums neparedz, cik ilgā laikā ārvalsts adoptētājs ierodas personīgi iepazīties ar bērnu, praksē visbiežāk tas notiek viena mēneša laikā, tomēr atsevišķos izņēmuma gadījumos, ārvalsts adoptētājs personīgi iepazīties ar bērnu ir ieradies pat trīs mēnešus pēc norīkojuma par personīgu iepazīšanos ar bērnu izsniegšanas, kas nav bērna labākajās interesēs, jo bērns turpina uzturēties ārpusģimenes aprūpē.  Ņemot vērā iepriekš minēto, noteikumu Projekts salīdzinot ar 2003.gada 11.marta Ministru kabineta noteikumu Nr.111 “Adopcijas kārtība” paredz :   1. adoptējamo un adoptētāju uzskaite veicama adopcijas reģistrā (noteikumu projekta 3.punkts). Ar noteikumu projekta 3.punkta redakciju tiek noteikts, ka informācija adopcijas reģistram sniedzama tikai par adoptējamu bērnu, tādējādi bērna juridiskajam aizbildnim (bērnu aprūpes iestādes vadītājam, bāriņtiesai, kura pieņēmusi lēmumu par bērna ievietošanu audžuģimenē vai aizbildnim) nav šaubu par to, kāda informācija sniedzama adopcijas reģistram; 2. kopš dienas, kad bērns kļuvis adoptējams un adoptējamā viedokļa noskaidrošanas par adopciju bērnu aprūpes iestādes vadītājas viena mēneša laikā informē ministriju par bērnu aprūpes iestādē esošo adoptējamo. Viena mēneša termiņš iestājas kopš brīža, kad bērns kļūst adoptējams (noteikumu projekta 10.punkts); 3. ja bērns atrodas aizbildnībā, bāriņtiesa, kura pieņēmusi lēmumu par aizbildnības nodibināšanu un aizbildņa iecelšanu, divu mēneša laikā no dienas, kad bērns kļuvis adoptējams, noskaidro aizbildņa viedokli par bērna adopciju aizbildņa vai citā ģimenē (noteikumu projekta 11.punkts).   Ja aizbildnis vēlas adoptēt savu aizbilstamo, tad aizbildnis divu mēnešu laikā kopš viedokļa izteikšanas par aizbilstamā adopciju, iesniedz pieteikumu bāriņtiesā aizbilstamā adopcijai (noteikumu projekta 13.punkts).  Ja aizbildnis piekrīt bērna adopcijai citā ģimenē, bāriņtiesa ne vēlāk kā divu mēnešu laikā pēc aizbildņa viedokļa noskaidrošanas, nosūta adoptējama bērna uzskaites lapu un aizbildņa piekrišanu adopcijai apliecinātu kopiju ministrijai (noteikumu projekta 14.punkts). Noteikumu projekta 12. un 14.punkta prasībās svarīgi ievērot to, ka par aizbildnībā esošu adoptējamu bērnu, informācija adopcijas reģistram sniedzama tikai tajos gadījumos, ja bērna aizbildnis ir devis piekrišanu bērna adopcijai citā ģimenē;   1. bāriņtiesa, kura pieņēmusi lēmumu par bērna ievietošanu audžuģimenē divu mēneša laikā no dienas, kad bērns kļuvis adoptējams, noskaidro, vai audžuģimene ir izteikusi vēlmi adoptēt audžuģimenē esošo adoptējamo un nosūta ministrijai adoptējama bērna uzskaites lapu (noteikumu projekta 15.punkts);   Ja bērns atrodas audžuģimenē, tad atbilstoši 2006.gada 19.decembra Ministru kabineta noteikumu Nr.1036 “Audžuģimenes noteikumi” 26.punktam personai (laulātajiem), kura veikusi audžuģimenes pienākumus, ir prioritāras tiesības kļūt par bērna adoptētājiem. Tādējādi, ja adoptējamais bērns atrodas audžuģimenē, primāri, bāriņtiesa, kura pieņēmusi lēmumu par bērna ievietošanu audžuģimenē, divu mēnešu laikā kopš bērns kļuvis adoptējams, noskaidro audžuvecāku viedokli par bērna adopciju audžuģimenē. Adoptējama bērna uzskaites lapā jānorāda audžuvecāku paustais viedoklis attiecībā uz bērna adopciju;   1. noteikumu projekts paredz adoptētājam bāriņtiesā iesniegt dokumentus, lai uzsāktu adopcijas procesu. Ievērojot labas pārvaldības principu noteikumu, projekts paredz no personas nepieprasīt dokumentus, kas ir citas institūcijas rīcībā (noteikumu projekta 19.punkts); 2. bāriņtiesa nosūta adoptētāju apgūt adoptētāja apmācību programmu (noteikumu projekta 23.7.apakšpunkts). Noteikumu projektā ietverot adoptētāja apmācību programmu paredzēts sniegt papildu atbalstu adoptētājiem, ģimenē pieņemot (adoptējot) bērnu. Tādējādi paredzēts maksimāli izvairīties no neveiksmīgiem adopcijas procesiem, kad adoptētājs, motivācijas bērna adopcijai trūkuma dēļ, atsakās turpināt adopcijas procesu vai atsakās no pirmsadopcijas aprūpē esošā bērna. Tādējādi, maksimāli tiktu izslēgta iespēja kļūt par adoptētāju personām, kuras emocionāli nav nobriedušas adopcijas faktam vai kuru mērķis nav sniegt atbalstu ārpusģimenes aprūpē esošam bērnam; 3. ja bāriņtiesa nolemj atzīt personu (laulātos) par adoptētāju, tā lēmuma nolemjošajā daļā norāda bērnu skaitu, vecumu un dzimumu kādam adoptētājs ir piemērots (noteikumu projekta 24.punkts); 4. bāriņtiesas lēmums par adoptētāja atzīšanu ir derīgs trīs gadus no pieņemšanas brīža. Bāriņtiesa trīs darba dienu laikā par pieņemto lēmumu informē LM. Vienlaikus noteikts, ka bāriņtiesa vienu reizi gadā lēmuma spēkā esamības laikā pārbauda būtisku informāciju par adoptētāju (veselības stāvokli, dzīvesvietu, administratīvajiem pārkāpumiem, sodāmību, atkarības problēmām u.c. būtisku informāciju, kas var ietekmēt adopcijas procesu (noteikumu projekta 25.punkts); 5. bāriņtiesas lēmums par adoptētāja atzīšanu ir derīgs vienam adopcijas procesam (noteikumu projekta 26.punkts); 6. adoptētājs pēc pirmā adopcijas procesa (kopš brīža, kas bāriņtiesa pieņēmusi lēmumu adoptējamā adopciju adoptētāju ģimenē), nākamo adoptējamo bērnu ģimenē drīkst uzņemt ne ātrāk kā gadu pēc pirmā bērna/bērnu uzņemšanas (noteikumu projekta 27.punkts); 7. ja bērns dzīvo adoptētāja ģimenē, bāriņtiesa vienlaikus ar adoptētāja izpēti, izvērtē, vai adopcija konkrētajā ģimenē ir bērna interesēs. Ja bērns dzīvo adoptētāja ģimenē LM neizsniedz norīkojumu par personīgu iepazīšanos ar bērnu (noteikumu projekta 28.punkts); 8. adopcijas reģistrā informācija par adoptētāju iekļaujama, kad saņemta bāriņtiesas vēstule ar informāciju par konkrētās personas atzīšanu par adoptētāju, lēmuma izraksta vai noraksta saņemšanas (noteikumu projekta 29.punkts); 9. pēc informācijas saņemšanas par adoptējamo, adoptētājs 5 darbdienu laikā pieņem lēmumu par personīgu iepazīšanos ar adoptējamo un informē LM (noteikumu projekta 31.pukts); 10. adoptētājs pirms adoptējamā ņemšanas pirmsadopcijas aprūpē ar adoptējamo tiekas ne mazāk kā trīs reizes (noteikumu projekta 35.punkts). Tikšanās vienas dienas ietvaros, uzskatāma par vienu tikšanās reizi; 11. adoptētājs ne ilgāk kā 10 darbdienu laikā pēc norīkojuma par personīgu iepazīšanos ar adoptējamo reģistrācijas datuma informē LM par adoptējamā ņemšanu pirmsadopcijas aprūpē (noteikumu projekta 36.punkts); 12. adoptētājs 10 darbdienu laikā pēc atbildes sniegšanas par pirmsadopcijas aprūpes uzsākšanu ar adoptējamo iesniedz attiecīgu iesniegumu bāriņtiesā (noteikumu projekta 37.punkts); 13. ja adoptētājs 10 darbdienu laikā kopš norīkojuma izsniegšanas brīža nav devis atbildi, kā arī nav iesniedzis iesniegumu bāriņtiesā par bērna ņemšanu pirmsadopcijas aprūpē, informācija par adoptējamo tiek sniegta citam adoptētājam (noteikumu projekta 38.punkts); 14. adoptētāja dzīvesvietas bāriņtiesai noteikt par pienākumu no bāriņtiesas, kura pieņēmusi lēmumu par bērna ievietošanu audžuģimenē; bērnu aprūpes iestādes vadītāja vai aizbildņa, pirms bērna nodošanas pirmsadopcijas aprūpē, noskaidrot, vai bērna nodošana adoptētāja pirmsadopcijas aprūpē atbilst bērna interesēm (noteikumu projekta 39.punkts). Adoptētāja dzīvesvietas bāriņtiesa informāciju var pieprasīt gan rakstiski, gan mutiski (telefoniski) fiksējot sarunu protokolā; 15. adoptētājs adoptējamajam pirmsadopcijas aprūpi nodrošina viena mēneša laikā no brīža, kad iesniegts iesniegums bāriņtiesā par pirmsadopcijas aprūpi (noteikumu projekta 42.punkts). Jebkurās darbībās, ja tas skar bērnu, arī adopcijas procesā, bērna intereses ir prioritāras, tādējādi maksimālais termiņš adoptējamā ņemšanai pirmsadopcijas aprūpē pieļaujams ne ilgāk kā vienu mēnesi. Tādējādi adoptētājam ir iespēja savlaicīgi brīdināt darba devēju par šāda atvaļinājuma bērna aprūpei nepieciešamību. Izņēmuma gadījumi, kad pirmsadopcijas aprūpe adoptējamajam tiek nodrošināta vēlāk nekā vienu mēnesi pēc iesnieguma iesniegšanas bāriņtiesā, ir tikai tajos gadījumos, ja tas atbilst adoptējamā interesēm. Piemēram, adoptējamā un adoptētāja iepazīšanās procesā konstatēts, ka adoptējamajam nepieciešams ilgāks laiks, lai izveidotu emocionāli tuvas attiecības ar adoptētāju, un adoptējamā nodošana adoptētāja aprūpē vēlāk nekā noteikts noteikumu projekta 42.punktā, ir adoptējamā interesēs; 16. adoptētāja dzīvesvietas bāriņtiesa pēc adoptējamā nodošanas adoptētāja pirmsadopcijas aprūpē veic ģimenes izpēti, apmeklējot to vismaz trīs reizes aprūpes laikā (noteikumu projekta 45.punkts). Lai objektīvi novērtētu, vai veidojas bērna un vecāku attiecības, apsekojumu veikt pirmsadopcijas aprūpes sākuma periodā, vidū un pirmsadopcijas aprūpes termiņa noslēguma periodā; 17. adoptētājs trīs mēnešu laikā no bāriņtiesas lēmuma par adopcijas atbilstību bērna interesēm pieņemšanas brīža, iesniedz prasības pieteikumu tiesā adopcijas apstiprināšanai (noteikumu projekta 51.punkts); 18. adoptētāja deklarētās dzīvesvietas bāriņtiesa divus gadus pēc adopcijas apstiprināšanas 2 reizes gadā vērtē bērna aprūpi un uzraudzību ģimenē dzīvesvietā (noteikumu projekta 53.punkts); 19. ārvalsts kompetentās iestādes darbībai Latvijā LM iesniedz dokumentu, kas atspoguļo ārvalsts adoptētāja maksimālās izmaksas, kas ārvalsts adoptētājam būs jāsedz par institūcijas nodrošinātajiem pakalpojumiem, tai skaitā par adopcijas lietas sagatavošanu un iesniegšanu Latvijā, tulkošanas pakalpojumiem, izdevumiem, kas saistīti ar ceļošanu un uzturēšanos Latvijā līdz adopcijas apstiprināšanai tiesā un citiem iespējamajiem izdevumiem (noteikumu projekta 60.3.apakšpunkts); apliecinājumu, ka pēc adopcijas apstiprināšanas tiesā, kompetentā iestāde nodrošinās pēcadopcijas ziņojumu par bērna dzīves apstākļiem adoptētāja ģimenē iesniegšanu LM (noteikumu projekta 60.4.apakšpunkts); 20. kompetentā iestāde vai ārvalsts adoptētājs LM iesniedz:   - dokumentu, kas apliecina, ka adoptētājs ir apguvis apmācību programmu adoptētājiem atbilstoši šo noteikumu projekta 23.7.apakšpunktā minētajam un pievieno apgūtās mācību programmas saturu un norāda apmācības programmas stundu skaitu (noteikumu projekta 64.4.apakšpunkts); dokumentu, kurā ārvalsts adoptētājs apliecina LM iesniegt pēcadopcijas ziņojumus (noteikumu projekta 64.5.apakšpunkts). Vienlaikus LM paplašina iespēju noskaidrot papildu informāciju par adoptēto bērnu, ja ministrija nesaņem pilnīgu informāciju par adoptējamā dzīves apstākļiem vai ir sarežģījumi ar bērna iejušanos jaunajos apstākļos, arī pēc pēcadopcijas perioda uzraudzības termiņa beigām;   1. ārvalsts adoptētājs ne vēlāk kā 30 dienu laikā pēc norīkojuma par personīgu iepazīšanos ar bērnu izsniegšanas (reģistrācijas datuma) ierodas personīgi iepazīties ar adoptējamo un viņa lietu. Izņēmuma gadījumā šo termiņu var pagarināt, ja tam ir pamatoti iemesli. Patlaban grūti prognozēt konkrētus gadījumus, bet, piemēram, tie var būt gadījumi, kad adoptētājam iestājusies pēkšņa saslimšana, kura var apdraudēt arī adoptējamo, adoptētājam ir kāds smags pārdzīvojums, jo adoptētājs zaudējis kādu no ģimenes locekļiem vai tuviniekiem u.c. pamatota izņēmuma gadījumā (noteikumu projekta 73.punkts); 2. ārvalsts adopcijas gadījumā, ja pirmsadopcijas aprūpe turpinās adoptētāja dzīvesvietas valstī, kompetentajai iestādei bāriņtiesā, kura pieņēmusi lēmumu par bērna ārpusģimenes aprūpi, līdz adopcijas apstiprināšanai tiesā jāiesniedz ziņojums par adoptējamā dzīves apstākļiem adoptētāja ģimenē (noteikumu projekta 79.punkts). |
| 3. | Projekta izstrādē iesaistītās institūcijas | Valsts bērnu tiesību aizsardzības inspekcija, Valsts sociālās aprūpes centra “Rīga” filiāle “Pļavnieki”, Rīgas bāriņtiesa, Biedrība “Latvijas SOS Bērnu ciematu asociācija”, Biedrība “Azote”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras vēlas adoptēt, adoptējamie bērni. LM adopcijas reģistra rīcībā esošā informācija uz 2015.gada 31.decembri 149 bāriņtiesu lēmumi par atzīšanu par adoptētājiem (tai skaitā personas, kā arī laulātie), kas vēlas adoptēt ārpusģimenes aprūpē esošu bērnu. Saskaņā ar Valsts bērnu tiesību aizsardzības inspekcijas apkopoto pārskatu par bāriņtiesu darbu 2015.gadā 2015.gada 31.decembrī bija 514 personas, kas ar bāriņtiesas lēmumu atzītas par adoptētājiem (personas kopumā, kas vēlas adoptēt ārpusģimenes aprūpē esošu bērnu, tajā skaitā audžuvecāki, kas izteikuši vēlmi adoptēt audžuģimenē esošo bērnu, aizbildņi, kas izteikuši vēlmi adoptēt aizbilstamo), un personas, kas vēlas adoptēt ģimenē esošu bērnu (laulātā bērna adopcijas gadījumi). Kopumā 1286 adopcijas reģistrā iekļautie bērni, no kuriem 875 bērniem jāmeklē adoptētāji. |
| 2. | Tiesiskā regulējuma ietekme uz tautsaimniecību un administratīvo slogu | LM veikusi administratīvā sloga analīzi, noteikumu projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar.. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | izmaiņas, salīdzinot ar vidēja termiņa budžeta ietvaru 2020 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 2 082 650 | - | 2 141 447 | - | 2 141 447 | - | -70 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi *(LM budžeta apakšprogramma 22.02.00 “Valsts programma bērnu un ģimenes stāvokļa uzlabošanai”)* | 2 082 650 | - | 2 141 447 | - | 2 141 447 | - | -70 000 |
| 1.2. valsts speciālais budžets | - | - | - | - | - | - | - |
| 1.3. pašvaldību budžets | - | - | - | - | - | - | - |
| 2. Budžeta izdevumi | 2 082 650 |  | 2 141 447 |  | 2 141 447 | - | -70 000 |
| 2.1. valsts pamatbudžets *(LM budžeta apakšprogramma 22.02.00 “Valsts programma bērnu un ģimenes stāvokļa uzlabošanai”)* | 2 082 650 | - | 2 141 447 | - | 2 141 447 | - | -70 000 |
| 2.2. valsts speciālais budžets | - | - | - | - | - | - | - |
| 2.3. pašvaldību budžets | - | - | - | - | - | - | - |
| 3. Finansiālā ietekme | - | - | - | - | - | - | - |
| 3.1. valsts pamatbudžets | - | - | - | - | - | - | - |
| 3.2. speciālais budžets | - | - | - | - | - | - | - |
| 3.3. pašvaldību budžets | - | - | - | - | - | - | - |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | - | - | - | - | - | - | - |
| 5. Precizēta finansiālā ietekme | - | - | - | - | - | - | - |
| 5.1. valsts pamatbudžets | - | - | - | - |
| 5.2. speciālais budžets | - | - | - | - |
| 5.3. pašvaldību budžets | - | - | - | - |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saskaņā ar likumu “Par valsts budžetu 2018.gadam” un likumu “Par vidēja termiņa budžeta ietvaru 2018., 2019. un 2020. gadam” , apakšprogrammā 22.02.00 “Valsts programma bērnu un ģimenes stāvokļa uzlabošanai” plānoti resursi un izdevumi 2018.gadam 2 082 650 euro apmērā, 2019, un 2020.gadam ik gadu 2 141 447 euro apmērā, savukārt saskaņā ar LM pamatbudžeta apstiprinātajiem bāzes izdevumiem 2019.-2021.gadam (apstiprināti MK 2018.gada 10.aprīlī prot.Nr.19 , 36.§), minētajā apakšprogrammā 2021.gadā plānoti resursi un izdevumi 2 071 447 euro apmērā, kas ir par 70 000 euro mazāk, nekā 2020.gadā.  Atbilstoši Ministru kabineta 2016.gada 16.augusta sēdes protokollēmuma Nr.40 59.§ 2.punktam atbalstīts priekšlikums Ministrijas jaunajai politikas iniciatīvai „Alternatīvo ģimenes aprūpes formu attīstība” finansējuma piešķiršanu Koncepcijā paredzēto pasākumu īstenošanai 2017.-2019.gadā 4 869 889 euro apmērā, t.sk. potenciālo adoptētāju apmācībām – 70 310 euro. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Noteikumu projektā ietverto pasākumu īstenošana tiks nodrošināta LM budžeta apakšprogrammas 22.02.00 “Valsts programma bērnu un ģimenes stāvokļa uzlabošanai” ietvaros. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Labklājības ministrijas tīmekļa vietnē sadaļā “LM dokumentu projekti”, kā arī Ministru kabineta tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, Noteikumu projekts 2018. gada 30. martā ievietots Labklājības ministrijas tīmekļa vietnē, kā arī Ministru kabineta tīmekļa vietnē un termiņš viedokļa izteikšanai tika noteikts 2018. gada 13. aprīlis. |
| 3. | Sabiedrības līdzdalības rezultāti | LM saņēma Biedrības “Es gribu dzīvot”, Biedrības “Latvija bez bāreņiem” un Latvijas audžuģimeņu apvienoto vēstuli ar iebildumiem par to, ka ar noteikumu projekta spēkā stāšanos audžuģimenē esošiem bērniem tiks liegta iespēja tikt adoptētiem uz ārvalstīm (58.punkts). Vienlaikus iebildumos tiek norādīts, ka arī ziņas par aizbildnībā esošajiem bērniem (kuru aizbildnis nepiekrīt bērna adopcijai citā ģimenē) ir jāiekļauj adopcijas reģistrā. Tāpat vēstulē pausta nostāja, ka noteikumu projekta 3.pielikums (prasības attiecībā uz adoptētāja apmācību) paildzinās adopcijas procesu.  Saņemti ārvalstu adoptētāju un ārvalsts adopcijas aģentūru pārstāvju iebildumi par noteikumu projekta 58.punktu – bērniem, kuri ir ievietoti audžuģimenēs tiks liegta iespēja tikt adoptētiem uz ārvalstīm. Tāpat ārvalstu adoptētāju pārstāvji iebilst noteikumu projekta 23.7.apakšpunktam, jo uzskata, ka adopcijas programma ir ļoti maza un ārvalsts kompetentajām iestādēm nebūs realizējamas adoptētāju apmācības.  LM saņemts Latvijas Kristīgās Alianses bāreņiem priekšlikumi attiecībā uz adoptētāju apmācību programmu, tādējādi LM papildinājusi apmācību programmu.  Saņemti priekšlikumi no Profesionālo audžuģimeņu apvienības ”Terēze”.  Saņemti “Alternatīvās bērnu aprūpes alianses” iebildumi par noteikumu projektā izstrādāto adoptētāja apmācību programmu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, bāriņtiesas, bērnu aprūpes iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Labklājības ministrs J.Reirs

I.Krastiņa, 67021649

ivita.krastina@lm.gov.lv